b'\n_START_ARTICLE_\nCinobrasta bradavi\xc4\x8dka\n_START_SECTION_\nOpis\n_START_PARAGRAPH_\nCinobrasta bradavi\xc4\x8dka je majhna gliva, ki se pojavlja v spolni in nespolni obliki. Anamorf se na drevju pojavi konec zime ali pa tudi \xc5\xbee prej kot mno\xc5\xbeica posameznih mehur\xc4\x8dkov ro\xc5\xbenate do oran\xc5\xbenkasto rde\xc4\x8de barve s premerom 1,5 mm, teleomorf pa spomladi v obliki bradavicam podobnih skupkov oz. kroglic cinobraste ali temno rde\xc4\x8de barve. Premer tak\xc5\xa1ne "bradavice" je ok. 2 mm, posejana pa je z ve\xc4\x8d periteciji premera 0,2-0,3 mm. Le-te sestavljajo drobne, lahko rahlo raz\xc5\xa1irjene cev\xc4\x8dice (65-80 \xc3\x97 8-10 \xce\xbcm), v katerih se razvijejo preproste, brezbarvne, gladke septirane spore; so rahlo zo\xc5\xbeene in podobne podplatu. Dolge so 15-25 in \xc5\xa1iroke 5-9 \xce\xbcm. Konidiji anamorfa so valjasto, lahko tudi pakro\xc5\xbeno splo\xc5\xa1\xc4\x8deni, ravni ali rahlo ukrivljeni ter neseptirani, merijo pa 5,2\xe2\x80\x937 \xc3\x97 1,9\xe2\x80\x932,7 \xce\xbcm.  _NEWLINE_Obe obliki lahko na drevesu obstajata hkrati, vendar askospore v teleomorfu dozorijo \xc5\xa1ele jeseni. Dotlej gliva tudi izgubi \xc5\xbeivahno barvo in postane bledo rjavkasta. _NEWLINE_Glivo spremlja zna\xc4\x8dilna su\xc5\xa1ica poganjkov in skorje, zaradi glivnih izlo\xc4\x8dkov se spremeni tudi barva lesa.\n_START_SECTION_\nRasti\xc5\xa1\xc4\x8de\n_START_PARAGRAPH_\nCinobrasta bradavi\xc4\x8dka je raz\xc5\xa1irjena po vsej Evropi in Severni Ameriki. V srednjeevropskih gozdovih je pogosta kot saprofitna gliva, pri \xc5\xa1ibkih drevesih pa lahko prerase v zajedavca. Je nezahtevna in pogosta tudi na sve\xc5\xbee podrtem drevju. Pojavlja se zlasti na javorju, brestu, lipi, gabru, bukvi, robiniji, divjem kostanju in ribezu. Oku\xc5\xbei \xc5\xbee odmrle vejice, ki pa so \xc5\xa1e vedno prekrite s skorjo.'